**Hramul iubirii**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Alerg pe plajă, țărmu-i gol,

O pânză flutură-n catarg,

Pe cer alunecă un stol

De amintiri ce vin din larg.

Nisipu-i ud și printre scoici

Lampa lui Aladin o văd,

Din ea răzbat afară voci,

Dorințe-mi pun: să te revăd!

De trei ori tu, un singur dar

Îi cer lui Aladin convins

Că n-o să fie în zadar

Și visul nu-mi va fi respins.

- De trei ori eu, dar unde tu,

Cât de departe rătăceşti,

Când paşii mei străbat tabu

Aleea plină de poveşti?

De trei ori tu, dar unde eu,

Şi cât de mult ar fi puţin

Să te strecori în visul meu,

Un anotimp să te reţin

Sau toate câte mi-au rămas,

Aprinde candele la geam

Şi-aruncă voaluri peste ceas

Să facem din iubire hram.

Ioan Grigoraș Liliana Trif